b"\n_START_ARTICLE_\nZeila\n_START_SECTION_\nZgodovina\n_START_PARAGRAPH_\nZeila je obstajala \xc5\xbee v antiki, ko se je imenovala Avelite. Ime Zeila se je prvi\xc4\x8d pojavilo leta 891 na karti v Kitab al-Balden (Knjiga de\xc5\xbeel) arabskega kartografa Al Jakubija. Arabski kartograf Ibn Hawqal jo je leta 988 opisal kot pristani\xc5\xa1\xc4\x8de za izvoz blaga iz Etiopije v Jemen in Hid\xc5\xbeaz._NEWLINE_V 9.-10. stoletju je postala sede\xc5\xbe Adalskega sultanata. Z njegovo ustanovitvijo so se za\xc4\x8deli spori s sosednjim Etiopskim cesarstvom._NEWLINE_Cvetela je predvsem v 14. stoletju, ko se je razvila trgovina s kadilom, miro, amharskimi in oromskimi su\xc5\xbenji, zlatom, srebrom, kamelami in drugim cenjenim blagom. Postala je tudi eno od sredi\xc5\xa1\xc4\x8d za \xc5\xa1irjenje islama na etiopsko visoko planoto. V tem \xc4\x8dasu je pripadala Ifatskemu sultanatu, v katerem je vladala dinastija Vala\xc5\xa1ma. Med vladavino sultana Sa'ad Ad Dina II. je dru\xc5\xbeina Vala\xc5\xa1ma okoli leta 1403-1415 pobegnila pred etiopskim cesarjem Davitom II., ki je bil dejanski vladar Ifatskega sultanata, v Zeilo. Cesarjeva vojska je obkolila mesto in ga pustila osem dni brez pitne vode, potem pa vdrla v mesto in usmrtila sultana. Sultana od takrat v Zeili \xc4\x8dastijo kot svetnika._NEWLINE_Popotniki, ki so Zeilo obiskali v 16. stoletju, med njimi tudi Italijan Ludovico di Varthema, so mesto opisovalo kot pomembno trgovsko sredi\xc5\xa1\xc4\x8de z vidnimi po\xc5\xa1kodbami, ki so jih povzro\xc4\x8dila portugalska obstreljevanja leta 1517 in 1528.  Garad Lado, takratni vladar Zeile, je zaradi pogostih napadov somalskih nomadskih plemen mesto utrdil z mo\xc4\x8dnim obzidjem._NEWLINE_Vloga Zeile kot glavnega pristani\xc5\xa1\xc4\x8da za Harar, \xc5\xa0ou in druge etiopske pokrajine je s\xc4\x8dasoma upadel. Leta 1630 je pri\xc5\xa1la pod oblast jemenskega vladarja Mokke, ki je dal pristani\xc5\xa1\xc4\x8de in trgovsko sredi\xc5\xa1\xc4\x8de zaradi izredno majhnega prometa v zakup. V mestu je zavladal lokalni emir, katerega oblast je segala samo do mestnega obzidja._NEWLINE_Do prve polovice 19. stoljetja je od Zeile ostala samo senca neko\xc4\x8d velikega in pomembnega mesta. Postala je v vas, obdana z nizkim obzidjem iz blata s pribli\xc5\xbeno 1.000 do 3.000 prebivalci, odvisno od letnega \xc4\x8dasa. Od leta 1821 do 1841 sta Jemen in z njim Zeila spadala v Osmansko cesarstvo, dejansko oblast pa je imel egiptovski pa\xc5\xa1a Mohamed Ali. Egip\xc4\x8danom je uspelo dobiti sultanov ferman, s katerim je Zeila leta 1874-1875 pri\xc5\xa1la uradno pod njihovo oblast. Ko se je egiptovska garnizija leta 1885 umaknila iz Hararja v Etiopiji, je Zeila postala predmet sporov med Francijo in Britanijo zaradi nadzora nad Adenskim zalivom. Nekaj \xc4\x8dasa se je zdelo, da bodo spori prerasli v pravo vojno, vendar so se kon\xc4\x8dali s sporazumom, sklenjenim leta 1888, s katerim so dolo\xc4\x8dili meje protektoratov. Zeila je postala del Britanske Somalije._NEWLINE_Ko je bila konec 19. stoletja zgrajena \xc5\xbeelezni\xc5\xa1ka proga D\xc5\xbeibuti-Adis Abeba, se je stanje v Zeili \xc5\xa1e poslab\xc5\xa1alo.\n_START_SECTION_\nZeila danes\n_START_PARAGRAPH_\nMed somalsko dr\xc5\xbeavljanjsko vojno 1991-2006 je bila prizori\xc5\xa1\xc4\x8de velikih borb, v katerih so bile poru\xc5\xa1ene ali zelo po\xc5\xa1kodovane skoraj vse zgradbe. Prebivalci so se razbe\xc5\xbeali ali pobegnili v sosednji D\xc5\xbeibuti. Po vojni so se za\xc4\x8deli vra\xc4\x8dati in pripomogli k obnovi mesta, trgovanja in ribi\xc5\xa1tva."